‘Onwettige dobbel in SA verg optrede’ | Netwerk24
Deur Aldi Schoeman 04 November 2018 00:05
Interessante statistieke oor dobbel in Suid-Afrika.
Casino’s se inkomste het vanjaar weer gegroei nadat dit in die vorige boekjaar vir die eerste keer sedert 1997, toe die bedryf begin het, gedaal het.
Die inkomste het vanjaar met 3,5% gegroei tot R18,5 miljard, vanaf R17,8 miljard verlede jaar, volgens die Casinovereniging (Casa) se jaarlikse opname wat die afgelope week bekend gemaak is.
Verlede jaar se daling van 1,8% is toegeskryf aan moeilike ekonomiese omstandighede, asook onwettige dobbel, veral aanlyn. Casa doen ’n beroep op die owerhede om op te tree teen onwettige dobbel voordat dit só erg word dat die probleem onoorkombaar is, sê Jabu Mabuza, voorsitter van Casa, in die organisasie se jaarlikse opname.
Themba Ngobese, die uitvoerende hoof, sê onwettige dobbel is nie net nadelig vir die individuele casino’s nie, maar ook vir die groter samelewing, omdat belastinginkomste, werksgeleenthede en ander ekonomiese aktiwiteite onderdruk word.
Die regering moet daarom aanlyn dobbel óf wettig óf optree teen oortreders.
Casa sê sy lede se bydrae tot belasting was die afgelope jaar sowat R6,1 miljard. ’n Totaal van 38 120 mense werk in die bedryf.
Daar is altesaam 39 dobbelplekke in Suid-Afrika.